Amakhosi azoma neSilo | News24Amakhosi azoma neSiloSEKUVELE imibiko ethi sekukhona amakhosi esifunda iLower South Coast aseqalile ukuhlangana izinguyazana edingida udaba lokuthathwa komhlaba ongaphansi kweNgonyama Trust ngaphandle kwesinxephezelo.Le mibiko iqhamuka nje iSilo samaBandla uGoodwil Zwelithini useke wahlanganisa amabutho lapho ebezwakalisa khona ulaka lwakhe ngodaba lwalo mthetho okusaboniswana ngawo wokuba kuthathwe umhlaba ngaphandle kwesinxephezelo.Umthombo osondelene noMnyango weziNdaba zamaKhosi uthi sekukaningi amakhosi eyingqumuza indaba yokuthi ngeke avume ukuba umhlaba woyisemkhulu uvele uthathwe nje kalula kanjalo.Uthi amanye amakhosi athi angenza noma yini esemandleni ukulekelela iSilo uma kuwukuthi kumele kwenziwe okuthile ukuze kuvikelwe umhlaba.Enye iNkosi engathandanga ukudalulwa itshele iphephandaba iFever ukuthi ayiqali lento yokuthi kube khona abafuna ukudla umhlaba ongaphansi kwamakhosi kodwa yikona ukuthi bekusayinto ebukelwa kude.Ithi sekwenziwa sengathi yinto entsha kanti vele kade yaqala imizamo yokuthi amakhosi aphucwe umhlaba woyisemkhulu.Ithe: “Mina ngingasho ngingananazi nje ukuthi isekude ukuphela le ngoba kuyimanje eminye yemizamo abafuna ukusidlela ngayo okungokwethu, ngeke sivume kalula.”Ngokuthola ngomunye umthombo osondelene nehhovisi lamaKhosi elisesifundeni uGu, uthi amakhosi aseke ahlangana amahlandla amaningi ukudingida lolu daba kodwa singabibikho isisombululo ngoba bekusalindwe ukuba kukhulume uNgangezwe Lakhe.Lo mthombo uqhube wathi amakhosi amaningi ayesaba ukuphumela obala ngalolu daba njengoba kubukeka njengodaba olubucayi futhi kungase kubekhona amakhosi athile aphucwa iphalishi uma ekhuluma ngalo lolu daba.
